FLM

FLM (ראשי תיבות של First Line Med) הוא מערך פרו בונו לסיוע פסיכולוגי לנפגעי טבח שבעה באוקטובר ומשפחותיהם. המערך הוקם בשבוע הראשון לאחר הטבח על ידי שלושה מכונים פסיכואנליטיים בישראל, ובמסגרתו מטפלים מנוסים מעניקים לנפגעים טיפול אישי ארוך טווח או סיוע באמצעות קבוצות תמיכה. מטרת המערך היא לתת מענה מיטבי וממושך, בהתאם להיקף הטראומה, לכל שורדי הטבח, משפחות הנרצחים והחטופים ולשורדות ושורדי השבי. התמיכה במעגל הראשון של הנפגעים נעשית בתמיכת המדינה, ואילו מימון התמיכה במעגלים השני והשלישי מתבסס על תרומות.

הקמתו ופעילותו של המערך
בשבוע שלאחר ה-7 באוקטובר 2023, מקימות המערך - שלוש הפסיכואנליטיקאיות פרופ' עפרית שפירא ברמן, איריס גבריאלי רחבי (MA) ופרופ' מירב רוט, ביחד עם שרי פנג (שאינה פסיכואנליטיקאית) כמנכ"לית - יזמו התארגנות מיידית לסיוע לנפגעים, לאור ההבנה שלפני החברה הישראלית עומד אחד מאתגריה הקיומיים והנפשיים הכבירים ורחבי ההיקף שידעה, וכי לצד מענים קצרי טווח שיינתנו על ידי המדינה ומיזמים רבים וטובים, יש צורך ליצור מערך שיעניק מענה ממושך ומעמיק לעיבוד האובדנים הטראומטיים. הן יצרו כבר בשבוע הראשון קבוצת וואטסאפ בשם "אנליטיקאים מסייעים", ובאמצעותה פנו לשלושת המכונים הפסיכואנליטיים בהם הן חברות – החברה הפסיכואנליטית בישראל, מכון תל אביב לפסיכואנליזה בת זמננו ותוכנית ההכשרה הפסיכואנליטית-בודהיסטית "רוח אדם", ושאלו מי מוכן/ה להתנדב לסיוע טיפולי לנפגעי הטבח. עוד באותו היום 450 פסיכואנליטיקאים התגייסו למיזם והחלו להתנדב. בחודשיים הראשונים הטיפולים היו בהתנדבות מלאה, ולאחר מכן המעגל הראשון (הורים, אחים וילדים) החל להיות ממומן על ידי המדינה (ביטוח לאומי, משרד הביטחון), והמעגל השני (סבים, סבתות, נכדים ונכדות), והמעגל השלישי (דודים, אחיינים ובני דודים) על ידי תרומות. המפגשים התקיימו בכל מקום שאליו הגיעו המפונים - בתי מלון, מרכזי פינוי ודירות קליטה. בחודשים הראשונים זמן המענה הממוצע למציאת מטפל/ת היה 3 דקות, ובחלוף שנה וחצי מאז הטבח המטופלים עדיין מקבלים מענה בטווח של מספר ימים, כולל ייעוץ פסיכיאטרי בפריסה ארצית וקבוצות תמיכה בניהולה של הפסיכואנלטיקאית ליאת ורהפטיג-ארן, שעבורן גויסו גם שני מכונים לטיפול משפחתי-קבוצתי.

תוך חודשים ספורים המערך התקבל כפרויקט בתוך קרן אנאתה בע"מ (חל"צ) בהתאם למטרותיה, ומייסדות המערך יצרו קשר עם מערכות המדינה עימן התפתח שיתוף פעולה מלא – ביטוח לאומי, משרד הביטחון, משרד הרווחה, מנהלת החטופים ומטה משפחות החטופים. במקביל, יצאו מנהלות המערך במסע לגיוס תרומות שנמשך עד היום. מרגע שחיבורים אלה הוסדרו, החלו המטפלים במערך לקבל תשלום עבור המפגשים הטיפוליים, הן מהמדינה והן מתורמים. שלוש המנהלות שהקימו את המערך ממשיכות לנהל אותו בהתנדבות, וכך גם מנהלת מערך הקבוצות, ליאת ורהפטיג-ארן. את המנכ"לית שרי פנג החליפה בשנת 2025 דליה צוקרמן.

המערך זכה בפרס השני מטעם הארגון הפסיכואנליטי הבינלאומי IPA על טיפול פסיכואנליטי במצבי משבר וחירום בקהילה ובעולם.

רקע וייעוד

טבח השבעה באוקטובר הובן מיד כאירוע רדיקלי וחריג בהשלכותיו, הן בסדרי הגודל שלו והן במעורבות האזרחית רחבת ההיקף, אשר לא היה דומה לה בתולדות מדינת ישראל. קולות הצעירים במסיבת הנובה והמשפחות בממ"דים שזעקו להצלה חדרו לכל בית בישראל, והזעיקו גם את מקימות מערך FLM מיושבן. כבר ביום האירוע הן החלו לחפש דרכים לסייע, וימים ספורים לאחר מכן חברו יחד להקמה וניהול של מערך הטיפול שיתבסס על הידע והניסיון של שלושת המכונים הפסיכואנליטיים אליהם הן משתייכות, אשר אמונים, בין השאר, על טיפול ארוך טווח במקרים של אובדן, שכול וטראומה. במהלך הזמן, כאשר הטראומה התגלתה במלוא ממדיה, ברוב רובדיותה ובהתמשכותה, הובן ביתר שאת הצורך במערך טיפולי לטווח ארוך. תיאור הקמת המערך, ייעודו, העקרונות הטיפוליים, כמו גם החשש שיגדל בישראל דור שני לטראומה, תוארו במאמרים, בראיונות פודקאסט ובראיונות מצולמים.

ארבע המטרות המרכזיות של המערך
 מענה למעגל משפחתי ראשון, שני ושלישי - המערך שם לו למטרה לוודא שגם המעגל הראשון של משפחות הנרצחים והחטופים (הורים, אחים וילדים) שנתמך על ידי המדינה, וגם המעגלים השני (סבים, סבתות, נכדים ונכדות) והשלישי (בני דודים, אחיינים, דודים ודודות) שנתמכים על ידי תרומות, יקבלו מענה טיפולי מותאם בתוך זמן קצר (בין מספר שעות למספר ימים).
 מענה ארוך טווח - מערך FLM מבטיח 3 שנות טיפול בחינם לכל מי שזקוק/ה לכך. זאת, מתוך הבנה לגבי הצורך בכך נוכח חומרת הפגיעה הטראומטית המורכבת והמתמשכת. לא מדובר בפסיכואנליזה, אלא בפסיכותרפיה פסיכואנליטית, שנמשכת מספר שנים ומבטיחה את ביסוס ההישגים של שלב המענה הראשוני לכדי התייצבות מלאה של האני בעולמו. טיפול ארוך טווח מונע הישנות של סימפטומים פוסט טראומטיים והתדרדרות שעלולה להופיע בחלוף זמן.
 מענה טיפולי בחינם - המערך שם למטרה למצוא מימון לכל מטופל/ת מנפגעי 7 באוקטובר מתוך הבנה שמרבית המטופלים מפונים מבתיהם, מנושלים מנכסיהם, מזהותם, מעבודתם, וייקח זמן רב עד שיתבססו מחדש. על מנת לוודא שאף אחד לא יוותר מטעמים כלכליים על העזרה לה הוא זקוק, וגם מתוך תפיסה הרואה במימון הטיפול חלק מעולם צודק בו קורבנות הטבח אינם משלמים על הטיפול המגיע להם, הוחלט להעניק לכולם מענה טיפולי ללא תשלום מצד המטופלים. מנהלות המערך עוסקות בגיוס תרומות בארץ ובעולם.
 מענה על ידי אנשי ונשות מקצוע בכירים - הבנת חומרתה והיקפה של הטראומה הוביל למחשבה בדבר נחיצותם של נשות ואנשי מקצוע בעלי מיומנות וותק מקצועי. פסיכואנליטיקאים הם מטפלים מורשים מטעם משרד הבריאות (עו"סים קליניים, פסיכולוגים קליניים ופסיכיאטרים) שעברו הכשרה נוספת של 5 שנים כפסיכואנליטיקאים, שההתמחות שלהם כוללת מתן טיפול אינטנסיבי ארוך טווח והם אמונים על טיפול באובדן, שכול וטראומה. אליהם הצטרפו במהלך הזמן מטפלים בכירים נוספים על פי צורכי המערך.

 קישורים חיצוניים 
 אתר מערך FLM באתר אנאתה
 עשרה קווים מנחים לטיפול בנפגעי 7.10, הרצאה שניתנה ב-8.10.23 והפכה למסמך כתוב שפורסם בהמשך מאת פרופ' מירב רוט
 ראיון עם איריס גבריאלי רחבי ברדיו 103FM, בתאריך 29 בנובמבר 2023
 ראיון עם מירב רוט, רוני קובן, בבית אבי חי, 11 באוגוסט 2024
 ראיון עם מירב רוט, CNN, בתאריך 19 בינואר 2025
 ראיון עם עפרית ברמן שפירא, CNN, בתאריך 19 בינואר 2025,
 ראיון עם עפרית ברמן שפירא ב-NBC news, בתאריך 26 במרץ 2025
 המשמעות של אובדן בית, איריס גבריאלי רחבי, חדשות i24, בתאריך 2 באפריל 2025

הערות שוליים

קטגוריה:בריאות הנפש
קטגוריה:פסיכואנליזה
קטגוריה:פסיכותרפיה